**Anette Skaugen Guldager mottok Rotarys hederspris.**

*Sist fredag mottok Anette Skaugen Rotarys hederspris Paul Harris Fellow. Denne prisen utdeles til personer som har gjort en spesiell fortjenestefull innsats i samfunnet. Anette mottok prisen for sin store og utrettelige innsats over flere år for å gjenskape Langøya ved Langesund til den friluftsperlen den er, men som var blitt sterkt forringet etter massiv gjengroing over mange år.*

Prisen ble utdelt av Langesund Rotary under en tilstelning i Langesund. Anettes arbeidskolleger i etaten for kultur og oppvekst i Bamble kommune var til stede under utdelingen.

Langøya eies av Bamble kommune. Den er i all hovedsak et landskapsvernområde, med Fylkesmannen som forvaltningsansvarlig. Forvaltningsplanen tilsier at øyas underskog i stor grad skal fjernes, men dette var det ikke penger til.

Anette arbeider i kulturetaten i Bamble kommune og det var hun som tok tak i problemet ved å utnytte det som Bamble kommune ellers er ganske gode på, nemlig å koble det offentlige og frivilligheten. Det var slik hun ville gjenskape Langøya, selv om midlene var begrensende.

Hun tok personlig initiativ til arbeidet og har siden vært ansvarlig for å administrere, drive og følge opp prosjektet. Det har blitt gjort på en så god måte at det tidligere er omtalt som:

*«Langøya er tidenes dugnadsøy! I et unikt samarbeid mellom Bamble kommune, Fylkesmannen, og lokale krefter, blir landskapet på Langøya åpnet opp. Deltakelse i skjøtsel av naturverdier gir identitet, eierfølelse og læring! Siden høsten 2014 er arbeid med rydding av småskog og kratt blitt organisert gjennom et unikt samarbeid som mangler sidestykke i forvaltningen av verneområder i Telemark, og kanskje også nasjonalt.»*

I den tiden prosjektet har vart, har ca 700 personer fordelt på 18 grupper vært involvert. Det er skoleklasser, speidergrupper, pensjonister, flyktninger m.fl. Rundt 50 dekar med ungfuru og annen underskog er blitt ryddet, levesteder for trua arter er blitt istandsatt. Gjennom dette har landskapet blitt mye mer åpent og attraktivt.

Alle deltakere har gjennom praktisk arbeid lært om kulturlandskap og natur, og har med egne øyne sett landskapet åpne seg. De har også fått eierfølelse og identitet knyttet til stedet, og resultatene som oppnås.

Arbeidet er utført etter retningslinjer fra Fylkesmannen og med faglig dyktig lokal veiledning. Uten Anettes utrettelige og faglig dyktige innsats hadde neppe prosjektet blitt så vellykket. Kanskje ville det ikke blitt gjennomført i det hele tatt. Prisen er derfor vel fortjent.

Nå er håpet at prosjektet kan videreføres i årene som kommer. Øya er stor og det er fortsatt behov for mye innsats over lang tid.